羅雲谷詩集跋
作者：林希逸
朝代：宋

paragraphs: 人間好詩不易得，江湖近事詩之厄。
梅花知己欠逋翁，明月論交無太白。
何人識盡谷中雲，將渠去作天南客。
鳳岡傳酒賦凝香，龍嶺行歌欣應拍。
題書忽與燕同來，入手恍如鱗有獲。
綵霞封裹策二三，珠露穿排首千百。
吟將麈柄擊玉壺，聽是冰絃調錦瑟。
豈惟句字費推敲，好是典刑見風格。
問之乃是吾故人，對此悠然記疇昔。
杏園初會固匆匆，蓬省舊游思歷歷。
我今娛老但醉眠，君要驚人更精索。
誠哉老子共風流，龜堂主人憂火逼。
料知得意風月前，獨立長歌天地窄。
生民清廟要新聲，底處當行求巨擘。
看君定作出谷雲，鶴書已到羅含宅。